**Lisa 1**

**Tehniline kirjeldus**

**„Ojaäärse I paisu (PAIS025850) likvideerimise projekteerimistööd“**

Käesoleva hanke mahus tuleb koostada Ojaäärse I paisu (PAIS025860) likvideerimise, sh paisjärve aluse jõesängi ja kallaste taastamise ning paisuga seotud truubi ja tee rekonstrueerimise ehitusprojekt tööprojekti mahus. Pais asub Võsu jõel Lääne-Viru maakonnas, Haljala vallas, Võsupere külas riigimaal Ojaäärse paisjärve katastriüksusel (katastritunnus: 88701:001:0727). Paisu truup läheb riigimaantee 17182 Palmse-Sagadi tee alt (katastritunnus: 88701:002:1450).

1. **TÖÖDE EESMÄRK**

Ojaäärse I paisu (PAIS025860) likvideerimise eesmärgiks on parandada kalade rändetingimusi Viru alamvesikonnas asuval Võsu jõel (VEE1077100). Projekteerimistööde eesmärgiks on projekteerida Ojaäärse I paisu likvideerimine koos kaasnevate töödega, sh teetruubi vahetus avatud perimeetriga silla vastu teel 17182.

Paralleelselt projekteeritakse ja kavandatakse ka Ojaäärse II paisjärve ja paisu likvideerimistöid, sh kasutatakse Ojaäärse I paisjärve settebasseinina Ojaäärse II paisjärve likvideerimistöödel. RMK metsaparandusosakonna tellimisel on 2025. aastal mõõdistatud Ojaäärse II paisjärves oleva sette maht. Varasemalt on Ojaäärse II paisjärves tehtud setteuuringud 2013. aastal (Maa ja Vesi Projekteerimisbüroo töö nr 13103 „Ojaäärse II paisjärvest setete eemaldamise ja regulaatori korrastustööde lahendid ning nende töömahud koos maksumuse kalkulatsioonidega“), mille alusel korrastati paisjärve 2015. aastal.

1. **NÕUDED EHITUSPROJEKTI EELUURINGUTELE**

Töövõtja teostab enne projekteerimisega alustamist objektil paikvaatlused, teeb ettepanekud jõesisesteks töödeks vajaliku ligipääsu loomiseks, määrab võimaliku asukoha ning pakub lahenduse vee ümberjuhtimiseks ehitustööde ajal.

Töövõtja teostab enne projekteerimisega alustamist kõik (sh truubi vahetuseks ning riigitee rekonstrueerimiseks) vajalikud hüdroloogilised (hüdroloogilised koondandmed, hüdrograafid, minimaalsed ja maksimaalsed vooluhulgad ja tõenäosuskõverad), geoloogilised ja topo- geodeetilised uuringud.

Töövõtja viib enne projekteerimisega alustamist läbi Ojaäärse I paisjärve setete uuringu, mille tulemusel selgitatakse välja paisjärve kuhjunud setete maht, mõõdistatakse paisjärve pikiprofiil ja ristprofiilid (minimaalselt 5 punkti), sh paisjärve põhja kõrgus, sette paksus, maapinna kõrgus. Setteuuringu läbiviimisel arvestatakse sellega, et esialgsete plaanide kohaselt on kavas ülesvoolu jääva Ojaäärse II paisjärve veetase alandada hiljemalt 2025. aasta II kvartalis.

Töövõtja hindab enne projekteerimisega alustamist veetaseme alandamise tõttu paisu lähedal asuvate ja paisutusala mõjuulatuse piiresse jäävate kinnistute salvkaevude veetaseme alanemise võimalikkust ja teeb vastavasisulised ettepanekud projekteerimisse. Kui paisu likvideerimine ja seeläbi paisutuse alandamine mõjutab eksperthinnangu alusel salvkaevude veetaset ja veevarustust paisjärve äärsetel kinnistutel, tuleb esmajärjekorras kaaluda olemasolevate salvkaevude süvendamist. Kui see pole võimalik või põhjendatud, tuleb projekteerida kooskõlas maaomanikega puurkaev (asukoht, sügavus jm).

Töövõtja hindab Ojaäärse I paisu likvideerimise mõju allavoolu asuva Oruveski paisjärve ja teiste paisutatud jõeosade veetasemele ning analüüsib riske muinsuskaitse all olevatele aladele.

**Töövõtja arvestab enne projekteerimisega alustamist ametkondade seisukohtadega**. Kõik ametkondade esitatud seiskohad on esitatud käesoleva tehnilise kirjelduse lisas.

Objekti asendiplaan on näidatud **lisas 1-1**.

1. **PROJEKTEERIMISTÖÖDE TEOSTAMINE**

Projekteerida Ojaäärse I paisu ning paisjärve likvideerimine koos paisjärve aluse jõesängi ja kallaste taastamisega ning riigimaantee 17182 Palmse-Sagadi tee truubi (katastritunnus: 88701:002:1450) vahetus ning avatud perimeetriga sild, sh tee rekonstrueerimine. Läbi viia keskkonnamõjude eelhindamine vastavalt projektlahendusele.

Töövõtja peab projekteerimisel arvestama alljärgnevaga:

* Projektlahendus peab arvestama peale ehitustöid jõesängi (sh paisjärve aluse ning paisjärve sissevoolul paikneva paisuvare piirkonnas oleva jõesängi) ning kallaste korrastamise ja kindlustamisega.
* Töötab välja sette eemaldamise ja utiliseerimise lahenduse sh pakub välja lahendused, kuidas vältida paisjärve kogunenud setete allavoolu liikumist paisjärve veetaseme alandamisel ja kavandatavate tööde raames nii, et paisust allavoolu jääv jõesäng ei kahjustuks. Arvestada tuleb sellega, et Ojaäärse I paisjärve kasutatakse Ojaäärse II paisjärve likvideerimisel settebasseinina.
* Projektlahendus peab arvestama ajutise ligipääsuga jõesiseste tööde teostamiseks ja hiljem selle ala korrastamise ja taastamisega.
* Projektlahendus peab hindama vajadust puittaimestiku eemaldamiseks tööalalt sh raiutava puittaimestiku kogust tihumeetrites ning näitama raieala kaardil.
* Töövõtja teostab objektil vajalikud mõõtmised ja teeb kanded ehitisregistrisse, kui need on eelduseks ehitustöödeks vajalike lubade taotlemisel.
* Tee projekteerimisel lähtuda Kliimaministeeriumi 17.11.2023 määrusest nr 71 "Tee projekteerimise normid" ja kehtivatest Transpordiameti juhistest ja juhenditest.
* Ehitustööde ajaks tuleb koostada ehitusaegse liikluskorralduse projekt.
* Projekteerijal koostada krundijaotuskava arvestusega, et riigitee kooseisu jääv rajatis paikneks riigi transpordimaal.

1. **NÕUDED EHITUSPROJEKTILE**

Ehitusprojekt peab vastama Ehitusseadustikule ja ehitusprojekti tingimustele vastavalt majandus-ja taristuministri määrus nr 97-le Nõuded ehitusprojektile.

Riigitee rekonstrueerimiseks koostatav tee ehitusprojekt tööprojekti staadiumis peab vastama majandus- ja taristuministri 09.01.2020 määrusele nr 2 „Tee ehitusprojektile esitatavad nõuded“.

Töövõtja peab arvestama Transpordiameti, Keskkonnaameti, Muinsuskaitseameti ja Haljala valla poolt esitatud tingimuste ning seisukohtadega (Lisa 1-2).

Töövõtja peab keskkonnamõju eelhindamise teostama vastavalt juhendmaterjalile ("Keskkonnamõju hindamise eelhinnangu andmise juhend" (Keskkonnaministeerium, 2017)), mis on toodud aadressil: [Keskkonnamõju hindamine | Kliimaministeerium](https://kliimaministeerium.ee/keskkonnamoju-hindamine#kmh-juhendmaterjalid). Keskkonnamõju eelhinnang peab sisaldama hinnangut kavandatava tegevuse mõjust valla üldplaneeringuga sätestatud väärtusliku maastiku, miljööväärtusliku hoonestusala ning Lääne-Viru kehtiva maakonnaplaneeringuga kinnitatud rohelise võrgustiku sidususe säilimisele.

Töövõtja peab hindama tööde otsest mõju infrastruktuurile ja lähedal asuvatele kinnistutele.

Muude võimalike kitsenduste (sidekaablid, elektriliinid, geodeetilised punktid jne) olemasolu ning nende läheduses asuvate objektide, rekonstrueerimise ja ehitamise tingimused, selgitab välja projekteerija.

**Projektikausta koosseis:**

* Uurimistööde kaust peab sisaldama seletuskirja (mõõtmistulemused, hüdroloogilised arvutused, setteuuringu tulemused, ehitustehnilised eeluuringud) (doc, pdf) ja mõõtmistulemusi, arvutusi (Excel, pdf).
* Ehitusprojekt peab sisaldama seletuskirja, mis kirjeldab tööde eesmärkide saavutamiseks vajalikke töid, tööde läbiviimise tehnoloogiat ja tööde ajalist järjestust.
* Ehitusprojekt peab sisaldama tabeleid tööde mahtude, tööde maksumuste ja kasutatavate materjalide kohta.
* Projekti lisade kaust peab sisaldama projekti kõiki kooskõlastusi, tingimusi ja koosolekute protokolle.
* Jooniste kaust peab sisaldama kõiki projekti jooniseid (pdf, pdf-kihiline (projektplaan, asendiplaan), projekteeritud tööde kihid DWG/DGN ja SHP failid.
* KMH eelhinnang peab sisaldama aruannet (doc, pdf).F

1. **MUUD NÕUDED**

Töövõtja on kohustatud korraldama RMK-ga minimaalselt neli koosolekut ja arvestama nendega seotud kuludega (sh avalikustamine). RMK võib kohtumistele kaasata seotud osapooli, maaomanikke ja ametkondade esindajaid.

**I koosolek:** Enne uurimistööde ja projekteerimisega alustamist selgitab RMK tööde olemust, eesmärki ning objektiga seotud asjaolusid, millega töövõtja peab projekteerimisel arvestama. Koosolekul selgitatakse seotud osapoolte seatud eeltingimusi käesoleva tehnilise kirjelduse aluseks olevale RMK tööde kavatsusele.

**II koosolek**: Töövõtja esitab RMK-le uurimistööde tulemused ning oma ettepanekud ja märkused, mille põhjal lepitakse kokku põhimõtteline projektlahendus, mis on aluseks projekti koostamisele ja võimaluse korral projektiga seotud osapooltega kooskõlastustoimingutega alustamisele. Projekteerija koostab koosoleku protokolli.

**III koosolek**: RMK-le esitatakse ja tutvustatakse põhimõttelise projektlahenduse põhjal koostatud esialgset ehitusprojekti koos eeldatavate töömahtudega, materjalide ja tööde kogustega ja maksumustega. Märkuste puudumisel või puuduste kõrvaldamisel Töövõtja poolt alustab Töövõtja olemasoleva ehitusprojekti põhjal kooskõlastuste küsimist projektiga seotud osapooltelt ja ametkondadelt. Projekteerija koostab koosoleku protokolli.

**IV koosolek:** RMK-le antakse ülevaade kooskõlastustoimingute, samuti seonduvate haldustoimingute (nt projekteerimistingimuste taotlemine jm) tulemustest, takistustest jms. Kooskõlastuste olemasolul alustab Projekteerija ehitusloa ja teiste vajalike lubade taotlemist või loakohustuse puudumisel asjakohaste teatiste jms ettevalmistamist ja esitamist. Kooskõlastuste puudumisel, samuti sisuliste märkuste ja ettepanekute esitamise korral jätkab projekteerija projekti koostamist ja kooskõlastustoiminguid võimalusel olemasoleva põhimõttelise projektlahenduse raamides, aga vajadusel seda Tellija nõusolekul korrigeerides. Projekteerija koostab koosoleku protokolli.

**V avalikustamiskoosolek (vajadusel)**: RMK poolt eelnevalt kooskõlastatud ehitusprojekti (koos kooskõlastustega) ning keskkonnamõju eelhinnangu avalikustamine.

Projekteerimist ei loeta enne vastu võetuks, kui Tellijale esitatakse kõikide ametkondade ja seotud osapoolte (k.a eraomanik või vajadusel naaberkinnistute omanikud) kooskõlastatud tööprojekt. Töövõtja peab ametkondade ja seotud osapoolte esitatud projekteerimistingimused ja muudatused tööprojekti sisse viima, kui see on Tellija poolt aktsepteeritud ja muudatused põhjendatud. Viimasel kooskõlastusringil esitatud põhjendatud ja Tellija poolt aktsepteeritud muudatusi ja nende sisse viimist tööprojekti ei käsitleta Tellija poolt lisatööna. Lisatöö alla kvalifitseeruvad muudatused, mis toovad kaasa tööprojekti lahendusvariandi olulised ehituslikud muudatused.

1. **PROJEKTI KOOSKÕLASTAMINE**

Projektdokumentatsioon peab olema koostatud ja vormistatud vastavalt ehitusseadustikule ja selle rakendusaktide nõuetele. Igal ajahetkel tööde kehtivatele ja asjakohastele õigusaktidele ja direktiividele vastavuse tagamine, sh nende kohta täpsema info saamine on Töövõtja kohustus.

Töövõtja peab digitaalsel kujul projektdokumentatsiooni kooskõlastama esimesena RMK-ga ja alles seejärel esitama kooskõlastamiseks ja lubade küsimiseks järgmistele projektiga seotud osapooltele ja ametkondadele:

* Kohalik omavalitsus (Haljala vald);
* Keskkonnaamet;
* Transpordiamet;
* Muinsuskaitseamet;
* Projektiga seotud maaomanikud või projekti töödest mõjutatud kinnistute omanikud;
* Vajadusel muude taristute ja/või infrastruktuuri omanikud.

1. **PROJEKTI ÜLEANDMINE**

Valminud ehitusprojekt tööprojekti staadiumis antakse üle RMK Looduskaitseosakonnale kolmes eksemplaris paberkandjal, lisaks andmekandjal (uurimistööd, ehitusprojekt, lisad ja KMH eelhinnang, joonised, asendiplaanid; töömahtude, materjalide kogused ja maksumuste tabelid; projekteeritud tööde kihid – Mapinfo ja ESRI) vastavalt töövõtulepingus sõlmitud tähtajale.

Tehnilise kirjelduse koostas RMK Looduskaitseosakonna veeökoloog Annabel Runnel.

**TEHNILISE KIRJELDUSE LISAD**

LISA 1-1: Asendiplaan

LISA 1-2: Seotud ametkondade seisukohad